সেদিনের হরতালটি ছিল কয়েকটি ধর্মীয় দলের ডাকা। সে- খবরটাও টিভির খবরে ছিল। কিন্তু পলাশ কি অন্য কেউ সেদিন যোগটি দেখতে পারেনি, পর্যুদস্ত পুলিশ দেখে কেন উই হুঁ-হুঁ করে বলেছিল, বেশ হয়েছে! যোগাযোগটা এখন স্পষ্ট হতেই, পলাশের শরীর বিবশ হয়ে যেতে চাইল। এ-ও কি সম্ভব! না। না না না। শত না। উই এমনটা হতে পারে না। উই আমার ভাই। নিশিতার ভাই। প্রিয়তার ভাই। মঞ্জুর ছেলে। উই কিছুতেই আমাদের মতো না হয়ে পারে না। না, না; শত না। পলাশ মুখ বন্ধ করে নাক দিয়ে লম্বা এক শ্বাসে একদলা বায়ু পাঁজরের ভেতরে টেনে নেয়। সেই বায়ু দম বন্ধ করে খানিকক্ষণ ধরে রেখে ফের বল ফিরে পায় ও।